**Ministru kabineta noteikumu projekta “Valsts nozīmes zemes dzīļu nogabala “Inčukalna dabasgāzes krātuve” noteikšanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Valsts nozīmes zemes dzīļu nogabala “Inčukalna dabasgāzes krātuve” noteikšanas noteikumi” (turpmāk – noteikumu projekts) izstrādāts, pamatojoties uz Enerģētikas likuma 20.2pantā noteikto, ka Ministru kabinets lemj par valsts nozīmes zemes dzīļu nogabala "Inčukalna dabasgāzes krātuve" izveidošanu. Noteikumu projekts arī nosaka, ka vienotajam dabasgāzes pārvades un uzglabāšanas sistēmas operatoram dabasgāzes uzglabāšanas licences spēkā esamības laikā ir tiesības lietot nogabalu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Inčukalna dabasgāzes krātuvē (turpmāk – Inčukalna PGK) gāze atrodas porainajā smilšakmens slānī nepilnu 83 km² platībā, un šis pazemes dabasgāzes lauks stiepjas no "Sēnītes" līdz pat Inciemam trīs novadu: (Krimuldas, Inčukalna un Sējas) teritorijā.  Ar Inčukalna PGK faktiski ir saprotama lietu kopība, kas nepieciešama, lai nodrošinātu Inčukalna PGK funkcionēšanu, proti, visas iekārtas, kas nodrošina tehnoloģisko procesu izpildi, lai dabasgāzi iesūknētu, uzglabātu un izsūknētu Inčukalna PGK. Šajā lietu kopībā ietilpst vismaz četras obligātas komponentes, proti:   1. zemesgabali, uz kuriem atrodas Inčukalna PGK darbības nodrošināšanai nepieciešamās ēkas, būves un tehnoloģiskās iekārtas; 2. Inčukalna PGK pazemes daļa – ģeoloģiskā struktūra zemes dzīlēs, kurā, veicot noteiktu tehnoloģisku darbību kopumu, ir iespējams iesūknēt, uzglabāt un izsūknēt dabasgāzi, lai to piegādātu galalietotājam; 3. tehnoloģiskās iekārtas, kuras nodrošina Inčukalna PGK darbību; 4. tehnoloģiskā jeb bufergāze, kuras pastāvīga atrašanās Inčukalna PGK pazemes daļā ir obligāts priekšnoteikums Inčukalna PGK darbības pilnvērtīgai nodrošināšanai.   Inčukalna PGK darbība bez šo četru komponenšu vienlaicīgas kopības nebūtu fiziski iespējama un īstenojama.  Inčukalna PGK ir objekts, kas sastāv no virszemes daļas (ēkām un būvēm, kas aprīkotas ar nepieciešamajām tehnoloģiskajām iekārtām), pazemes daļas (dabīgā veidojuma) un tās savienojošiem urbumiem un cauruļvadiem.  Enerģētikas likuma 20. pants nosaka, ka stratēģiski svarīgi energoapgādes objekti – pazemes dabasgāzes krātuvju pazemes daļa (ģeoloģiskā struktūra zemes dzīlēs) – ir saglabājami valsts īpašumā.  Inčukalna PGK ir stratēģiski nozīmīgs objekts. Saskaņā ar Enerģētikas likuma 4. pantu enerģētikas politika ir valsts tautsaimniecības politikas sastāvdaļa, un tās pamatprincipus, mērķus un virzienus nosaka Ministru kabinets politikas plānošanas dokumentos. Ar Ministru kabineta 2006. gada 1. augusta rīkojumu Nr. 571 atbalstītas "Enerģētikas attīstības pamatnostādnes 2007.–2016. gadam" (turpmāk – Pamatnostādnes). Pamatnostādnēs teikts, ka Baltijas valstu maģistrālie gāzes tīkli ir labi attīstīti un to spēju nodrošināt stabilas piegādes paaugstina Inčukalna PGK.Ziemas periodā patērētāji Latvijā dabasgāzi saņem tikai no Inčukalna PGK.  Informatīvajā ziņojumā "Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai" (turpmāk – Stratēģija 2030) (izskatīts Ministru kabineta 2013. gada 28. maija sēdē (prot. Nr. 32 59. §) norādīts, ka, lai samazinātu Stratēģijas 2030 kopējās izmaksas, tādējādi attiecīgi palielinot ieguvumu un Stratēģijas 2030 pasākumu pozitīvo efektu uz valsts konkurētspēju, vairāki būtiski Stratēģijā 2030 paredzēti pasākumi ir Inčukalna PGK modernizācijas un rekonstrukcijas turpināšana un krātuves paplašināšana.  Eiropas Savienības kopīgu interešu projektu enerģētikā[[1]](#footnote-1) 1. un 2.sarakstā ir iekļauta arī Inčukalna pazemes gāzes krātuves modernizācijas turpināšana kā stratēģiski svarīgs objekts Latvijas un Baltijas valstu mērogā.[[2]](#footnote-2)  Ministru kabineta 2014. gada 25. marta sēdē (prot. Nr. 18) tika pieņemts informatīvais ziņojums "Par kopīgu interešu projektu attīstību enerģētikā", kurā kā kopīgu interešu projekts ir iekļauts arī projekts "Inčukalna pazemes gāzes krātuves modernizācijas un rekonstrukcijas turpināšana un krātuves paplašināšana".  Līdz ar to Inčukalna PGK ir stratēģiski svarīga nozīme enerģētikas nozares valsts politikas veidošanā, drošas energoapgādes nodrošināšanā Latvijas un Baltijas reģionā, kā arī energoatkarības no Krievijas mazināšanā. Noteikumu projekta 2.punkts nosaka, ka valsts nozīmes zemes dzīļu nogabalā “Inčukalna dabasgāzes krātuve” aizliegts veikt darbības zemes dzīlēs no vidējā devona Narvas svītas virsmas (D2nr) līdz kristāliskajam pamatklintājam (AR-PR), izņemot vienoto dabasgāzes pārvades un uzglabāšanas sistēmas operatoru.  Latvijas republikas Satversmes tiesa ir norādījusi, ka tiesības uz īpašumu demokrātiskā un tiesiskā valstī nav absolūtas. Īpašuma tiesības var ierobežot, bet ir jāpārbauda, vai ierobežojums ir attaisnojams, proti, vai: 1) tas ir noteikts ar likumu; 2) tam ir leģitīms mērķis; 3) tas ir samērīgs *(sk., piemēram, Satversmes tiesas 2002. gada 20. maija sprieduma lietā Nr. 2002-01-03 secinājumu daļu)*.  Satversmes 105.pants, no vienas puses, ietver valsts pienākumu veicināt un atbalstīt īpašuma tiesības, proti, pieņemt tādus likumus, kas nodrošinātu šo tiesību aizsardzību, taču, no otras puses, valstij ir arī tiesības noteiktā apjomā un kārtībā iejaukties īpašuma tiesību izmantošanā *(sk., piemēram, Satversmes tiesas 2009.gada 19.novembra sprieduma lietā Nr.**2009-09-03 11.1.punktu)*.  Enerģētikas likuma 20.pants nosaka, ka stratēģiski svarīgi energoapgādes objekti, proti, pazemes dabasgāzes krātuvju pazemes daļas ir saglabājami valsts īpašumā. Atbilstoši Civillikuma 1042.pantam, zemes īpašniekam pieder nevien tās virsa, bet arī gaisa telpa virs tās, kā arī zemes slāņi zem tās un visi izrakteņi, kas tajos atrodas.  Tādējādi Civillikuma normas, kuras paredz praktiski neierobežotas zemes īpašnieka tiesības, tiek ierobežotas ar Enerģētikas likuma 20.pantu, kas savā būtībā ir izņēmums no vispārējās īpašuma tiesību noteikšanas kārtības, kura definēta Civillikuma 1042. un 1043.pantā. Enerģētikas likuma 20.pants ierobežo arī likuma „Par zemes dzīlēm” 3.pantā ietverto vispārējo tiesību.  Likuma „Par zemes dzīlēm” 12.1panta pirmā daļa nosaka, ka zemes dzīļu īpašuma tiesību aprobežojumu var noteikt valsts nozīmes zemes dzīļu nogabalos, ja sabiedrības un valsts interesēs nepieciešams izmantot zemes dzīļu derīgās īpašības vai iegūt pazemes ūdeņus. Par katru zemes dzīļu īpašuma tiesību aprobežojumu un zemes dzīļu vai to īpašību izmantošanas gadījumu Ministru kabinets lemj atsevišķi. Enerģētikas likuma 20.²pants nosaka, ka Ministru kabinets lemj par valsts nozīmes zemes dzīļu nogabala "Inčukalna dabasgāzes krātuve" izveidošanu un nodošanu lietošanā licencētam vienotajam dabasgāzes pārvades un uzglabāšanas sistēmas operatoram uz dabasgāzes uzglabāšanas licences spēkā esības laiku.  Satversmes 105.panta pirmajā teikumā noteiktās tiesības uz īpašumu ietver īpašnieka tiesības izmantot viņam piederošo īpašumu tā, lai gūtu pēc iespējas lielāku ekonomisko labumu. Tāpat minētais Satversmes pants šo pamattiesību izmantošanai noteic robežas, proti, īpašuma tiesības nevar tikt izmantotas pretēji sabiedrības interesēm *(sk. Satversmes tiesas 2009.gada 19.novembra sprieduma lietā Nr.2009-09-03 11.2.punktu)*.  Latvijas valsts var izdot nepieciešamos likumus, lai kontrolētu īpašuma izmantošanu saskaņā ar sabiedrības interesēm *(sk. Satversmes tiesas 2002.gada 20.maija spriedumu lietā Nr.2002-01-03)*.  Tādējādi secināms, ka īpašumtiesību ierobežojums izriet no likumos noteiktā aprobežojuma.  Šobrīd Inčukalna PGK ir vienīgā funkcionējošā pazemes gāzes krātuve Latvijā un Baltijā, un tāda tā ir jau kopš Latvijas neatkarības atjaunošanas 1990. gadā, lai gan Latvijas pazemes daļas ģeoloģisko struktūru īpatnību dēļ Latvijā potenciāli būtu iespējams izveidot vēl vairākas pazemes gāzes krātuves.  Latvijas Republikas Administratīvā apgabaltiesa 2015.gada 7.janvāra sprieduma (stājies likumīgā spēkā 2015.gada 16.jūlijā) 9.2.punktā lietā Nr.A420487913 atzinusi, ka *[…]* pēc Latvijas neatkarības atjaunošanas zemes reformas ietvaros pieņemtie normatīvie akti noteica vairākus izņēmumus nominētā zemes un būves vienotības principa un pieļāva tādu īpašumu veidošanos, kur zemes un uz tās esošās būves pieder dažādām personām. Tas apstiprinās arī izskatāmajā lietā, jo Enerģētikas likuma 20.pantā noteiktais par pazemes dabasgāzes krātuvju pazemes daļas atzīšanu par stratēģiski svarīgu energoapgādes objektu, kurš ir saglabājams valsts īpašumā, kā arī izņēmums no zemes un ēkas vienotības principa nepieļauj nodot apbūvēto zemesgabalu privatizācijai. Inčukalna PGK tiek izmantots visas sabiedrības interesēs un tautsaimniecības attīstības procesos.  Līdz ar to Inčukalna PGK ir stratēģiski svarīga nozīme enerģētikas nozares valsts politikas veidošanā, drošas energoapgādes nodrošināšanā Latvijas un Baltijas reģionā, kā arī energoatkarības no Krievijas mazināšanā. Tādējādi secināms, ka īpašumtiesību aprobežojumam ir leģitīms mērķis un tas ir samērīgs, kā arī noteikumu projektā paredzētais īpašumtiesību aprobežojums ir attaisnojams. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Licencētais vienotais dabasgāzes pārvades un uzglabāšanas sistēmas operators, kam būs tiesības lietot Inčukalna PGK nogabalu atbilstoši licences nosacījumiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts administratīvo slogu nepalielina, vienlaikus tas uzlabos tiesisko vidi, jo Latvijas tiesiskais regulējums tiks padarīts saprotamāks un caurspīdīgāks tā lietotājiem un piemērotājiem. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Plānots sagatavot atsevišķi Ministru kabineta noteikumu projektu par valsts nozīmes zemes dzīļu nogabala “Inčukalna dabasgāzes krātuve” izmantošanas noteikumiem. |
| 2. | Atbildīgā institūcija | Ekonomikas ministrija |
| 3. | Cita informācija | Nav |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ievietots publiskai apspriešanai Ekonomikas ministrijas tīmekļa vietnē. |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta neietekmēs pārvaldes institucionālo struktūru un izpildē iesaistīto institūciju funkcijas un uzdevumi paliks nemainīgi |
| 3. | Cita informācija | Nav |

*Anotācijas III un V sadaļas– projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

02.11.2016. 14:25

1413

I.Freimane, 67013229,

Ina.Freimane@em.gov.lv

1. http://ec.europa.eu/energy/infrastructure/pci/pci\_en.htm [↑](#footnote-ref-1)
2. http://ec.europa.eu/energy/infrastructure/pci/doc/2013\_pci\_projects\_country.pdf [↑](#footnote-ref-2)